Малолетство египатског владара покушали су да искористе селеукидски краљ Антиох III Велики и македонски краљ Филип V који су склопили савез како би поделили птолемејидске поседе. Филип V је заузео поједина места и острава у Карији и Тракији, док је Антиох III Велики однео победу код Панија 198. п. н. е. Након тога Антиох је добио Коеле-Сирију чиме је разрешен дуготрајни сукоб око ове области између Птолемејида и Селеукида. Сукоб је завршен тиме што је Антиох оженио своју ћерку Клеопатру I за младог Птолемеја Епифана. Међутим, када је Антиох Велики заратио са моћном Римском републиком, Птолемеј Епифан није помогао тасту, већ се удружио са Римљанима.